b'\n_START_ARTICLE_\nVladimir Kramnik\n_START_PARAGRAPH_\nVladimir Borissovit\xc5\xa1 Kramnik (vene keeles \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80 \xd0\x91\xd0\xbe\xd1\x80\xd0\xb8\xd1\x81\xd0\xbe\xd0\xb2\xd0\xb8\xd1\x87 \xd0\x9a\xd1\x80\xd0\xb0\xd0\xbc\xd0\xbd\xd0\xb8\xd0\xba; s\xc3\xbcndinud 25. juunil 1975) on Venemaa maletaja, suurmeister. Ta oli klassikalise male maailmameister aastatel 2000 kuni 2006 ja \xc3\xbcldtunnustatud maailmameister aastatel 2006 ja 2007. Maleol\xc3\xbcmpialt on tal kolm meeskondlikku kuldmedalit ja kolm individuaaltaseme kuldmedalit.\n_START_SECTION_\nKarj\xc3\xa4\xc3\xa4r\n_START_PARAGRAPH_\nKramnik s\xc3\xbcndis 25. juunil 1975. aastal Musta mere \xc3\xa4\xc3\xa4res Tuapse linnas. Kramnik \xc3\xb5ppis malet m\xc3\xa4ngima Mihhail Botvinniku asutatud malekoolis. Tema esimene l\xc3\xa4bimurre rahvusvahelisel areenil s\xc3\xbcndis 1992. aastal, kui ta v\xc3\xb5itis Venemaa koondise reservm\xc3\xa4ngijana 30. maleol\xc3\xbcmpial kuldmedali. Tema skooriks oli kaheksa v\xc3\xb5itu, \xc3\xbcks viik ja mitte \xc3\xbchtegi kaotust. Tol ajal polnud Kramnikul veel isegi Rahvusvahelise meistri tiitlit, kuid tema valikut koondisesse toetas Garri Kasparov._NEWLINE_1996. aastal sai temast  FIDE reitingutabeli liider. Tema ELO reiting oli Kasparovi omaga v\xc3\xb5rdne (2775), kuid kuna ta m\xc3\xa4ngis arvestusperioodil rohkem m\xc3\xa4nge, sai temast tabeli liider. Ta p\xc3\xbcsis tabeli tipus kuus kuud, mis oli \xc3\xbchtlasi ainuke periood aastatel 1986 kuni 2006, mil Kasparov polnud tabeli liider. \xc3\x9chtlasi sai Kramnikust sellega oma aja noorim tabeliliider, kuid tema saavutuse \xc3\xbcletas 2010. aastal Magnus Carlsen._NEWLINE_Temast sai oma aja teine maletaja p\xc3\xa4rast Kasparovit, kes suutis \xc3\xbcletada reitingu 2800. 2013. aasta juuni seisuga on vaid 6 m\xc3\xa4ngijat suutnud 2800 piiri \xc3\xbcletada (Garri Kasparov, Vladimir Kramnik, Viswanathan Anand, Levon Aronjan, Veselin Topalov ja Magnus Carlsen._NEWLINE_2006. aasta oktoobris v\xc3\xb5itis Kramnik klassikalise male ja FIDE maailmameistritiitlite \xc3\xbchendamise j\xc3\xa4rel peetud maailmameistriv\xc3\xb5istlustel FIDE maailmameistrit Veselin Topalovi ja temast sai esimene maailmameister, kes oli korraga nii FIDE kui ka PCA maailmameister._NEWLINE_2007. aastal kaotas ta oma tiitli Viswanathan Anandile, kes 2007. aasta meistriv\xc3\xb5istlused v\xc3\xb5itis. _NEWLINE_2008. aastal \xc3\xbcritas Kramnik revan\xc5\xa1i v\xc3\xb5tta, kuid kaotas taas.\n_START_SECTION_\nMat\xc5\xa1 Deep Fritziga\n_START_PARAGRAPH_\n2006. aastal m\xc3\xa4ngis Kramnik, Saksamaal Bonnis kuuem\xc3\xa4ngulise seeria maleprogrammi Deep Fritz vastu. Kramnik kaotas tulemusega 2-4, kogudes 2 kaotust ja 4 viiki. Kramnik teenis m\xc3\xa4ngude eest 500 000 eurot ja oleks saanud veel 500 000, kui ta oleks maleprogrammi suutnud v\xc3\xb5ita. Tegu oli Deep Fritzi 10. versiooniga. _NEWLINE_Esimese m\xc3\xa4ngu suutis Kramnik 47 k\xc3\xa4igu j\xc3\xa4rel viigistada. Teine m\xc3\xa4ng, mis peeti kaks p\xc3\xa4eva hiljem, l\xc3\xb5ppes Kramniku kaotusega, kusjuures Kramnik kaotas maailmameistrile erakordsel viisil, kui ta ei n\xc3\xa4inud tema k\xc3\xa4igule j\xc3\xa4rgnenud matistavat k\xc3\xa4iku. Tema viga tolles m\xc3\xa4ngus on Susan Polgar nimetatud ka "sajandi veaks". Kolmas, neljas ja viies m\xc3\xa4ng l\xc3\xb5ppesid viigiliselt. Viimases m\xc3\xa4ngus suutis valgete malenditega m\xc3\xa4ngiv Deep Fritz maailmameistri taas alistada ja v\xc3\xb5itis seeria.'